《绿意 绿牡丹》
清代·王倩

花开顷刻。把好春占断，谷雨时节。小院迷离，一片烟光，误它蜂蝶寻觅。

谁擎翠袖当阶舞，已压倒、淡妆浓抹。似绿华、睡醒瑶台，雾髻风鬟堆碧。

漫数蓝关旧事，并头双笑处，眉黛犹湿。绣幕深围，弄影娟娟，谱入清平尤绝。

生绡拟写倾城态，拼费却、烟螺一石。怪侍儿、劝插云翘，青鬓柰侬非昔。

作者简介：浙江钱塘人，字琬红，晚号秋士。叶恕妻。能诗。卒年六十六。有《小嫏嬛吟稿》。